62024TO0615_RES
Predmet T-615/24
Asociación de ciudadanos contra la corrupción y para la defensa del estado de derecho
protiv
Europskog ombudsmana
Rješenje Općeg suda (drugo vijeće) od 17. lipnja 2025.
„Tužba za poništenje – Ombudsmanova odluka o nepokretanju istrage povodom pritužbe – Akt koji se ne može pobijati – Djelomična očita nenadležnost – Djelomična očita nedopuštenost”
Tužba za poništenje – Akti koji se mogu pobijati – Pojam – Akti koji proizvode obvezujuće pravne učinke – Odluka Europskog ombudsmana o završetku ispitivanja pritužbe ili o nepokretanju istrage – Isključenost
(čl. 228. i 263. UFEU-a; Uredba Europskog parlamenta i Vijeća 2021/1163, čl. 2. do 4.)
(t. 9.-11.)
Tužba zbog propusta – Fizičke ili pravne osobe – Propuštanja koja se mogu pobijati tužbom – Odluka Europskog ombudsmana da ne pokrene istragu na temelju pritužbe ili da ne uputi preporuke – Isključenost
(čl. 265. treći st. UFEU-a)
(t. 14.)
Kratak prikaz
Odlučujući o tužbi za poništenje, koju djelomično odbija zbog očite nenadležnosti i djelomično odbacuje kao očito nedopuštenu, Opći sud prvi put od donošenja novog Statuta Europskog ombudsmana u 2021. (
1
) odlučuje o tome mogu li odluke Europskog ombudsmana o nepokretanju istrage povodom pritužbe biti predmet tužbe za poništenje.
Tužitelj, Asociación de ciudadanos contra la corrupción y para la defensa del estado de derecho, udruga je španjolskog prava čiji je cilj borba protiv korupcije i zaštita vladavine prava.
On je 28. kolovoza 2024. Ombudsmanu podnio pritužbu protiv Europske komisije. Ombudsman je dopisom od 18. rujna 2024. obavijestio tužitelja da nema dovoljno elemenata za pokretanje istrage i da će se postupak povodom pritužbe obustaviti. Nakon što je tužitelj to od njega zatražio, Ombudsman je porukom elektroničke pošte od 27. rujna 2024. i dopisom od 3. listopada 2024. podsjetio na svoje prethodne odgovore te je odgovorio na tužiteljev zahtjev da pokrene istragu na vlastitu inicijativu.
Udruga je podnijela tužbu za poništenje protiv odluke sadržane u tom Ombudsmanovu dopisu od 3. listopada 2024.
Ocjena Općeg suda
Opći sud odbacuje taj zahtjev za poništenje kao očito nedopušten jer pobijana odluka nije akt koji se može pobijati u smislu članka 263. UFEU-a.
U tom pogledu Opći sud podsjeća na to da iz članka 228. UFEU-a i članaka 2. do 4. Uredbe 2021/1163 proizlazi da Ombudsman ispituje pritužbe koje primi u pogledu slučajeva nepravilnosti u postupanju institucija, tijela, ureda ili agencija Unije te provodi istrage za koje ustanovi da su osnovane (
2
). Konkretno, on odbija pritužbe koje su izvan područja primjene njegova mandata ili koje ne ispunjavaju određene postupovne zahtjeve (
3
); ako utvrdi da je pritužba očito neutemeljena, zatvara predmet i o tome obavješćuje podnositelja pritužbe (
4
) te, ako smatra da za to postoji osnova, može odlučiti pokrenuti istragu (
5
). U tom okviru što prije obavješćuje podnositelja pritužbe o mjerama koje je poduzeo u vezi s njegovom pritužbom te može predložiti podnositelju pritužbe i dotičnoj instituciji, tijelu, uredu ili agenciji rješenje kako bi se otklonio slučaj nepravilnosti u postupanju na koji se odnosi pritužba i ako oni prihvate to rješenje, može zatvoriti predmet (
6
). Ako nakon istrage utvrdi nepravilnosti u postupanju, Ombudsman obavješćuje dotičnu instituciju, tijelo, ured ili agenciju o nalazima istrage te, po potrebi, daje preporuke (
7
). Nakon potonje obavijesti dotična institucija, tijelo, ured ili agencija ima rok od tri mjeseca da Ombudsmanu pošalje detaljno mišljenje (
8
), nakon kojeg Ombudsman može zaključiti istragu i poslati dotičnoj instituciji, tijelu, uredu ili agenciji, a u određenim slučajevima i Europskom parlamentu, izvješće u kojem može dati preporuke. Naposljetku, Ombudsman obavješćuje podnositelja pritužbe o rezultatima istrage, primljenom mišljenju i eventualnim preporukama danima u izvješću (
9
).
Stoga iz navedenih odredbi proizlazi da Ombudsman u najkraćem mogućem roku samo obavještava podnositelja pritužbe o mjerama koje je poduzeo u vezi s njegovom pritužbom i da, kad otkrije slučaj nepravilnosti u postupanju, nakon što se obrati dotičnoj instituciji, tijelu, uredu ili agenciji, samo obavještava podnositelja pritužbe o rezultatima istrage i dostavljenom mišljenju dotične institucije, tijela, ureda ili agencije te o eventualnim preporukama.
Konkretno, nakon ispitivanja pritužbe Ombudsman nema ovlast za poduzimanje obvezujućih mjera te izvješće koje šalje dotičnoj instituciji, tijelu, uredu ili agenciji, kad otkrije slučaj nepravilnosti u postupanju, po definiciji ne proizvodi nikakav pravni učinak prema trećima u smislu članka 263. UFEU-a niti obvezuje dotičnu instituciju, tijelo, ured ili agenciju, koji mogu samostalno odlučiti, u okviru izvršavanja ovlasti koje su im dodijeljene pravom Unije, o mjerama koje će poduzeti.
Opći sud iz toga zaključuje da Ombudsmanova obrazložena odluka o završetku ispitivanja pritužbe obustavom postupka povodom te pritužbe, čak i ako nije pokrenuta istraga, ne predstavlja akt koji se može pobijati tužbom za poništenje, s obzirom na to da takva odluka ne proizvodi pravne učinke prema trećima u smislu članka 263. UFEU-a.
Zbog istih razloga Opći sud osim toga primjećuje da, pod pretpostavkom da se tužba odnosi na utvrđenje, na temelju tužbe zbog propusta koja se temelji na članku 265. UFEU-a, da je Ombudsman propustio pokrenuti istragu odnosno uputiti izvješće i preporuke Komisiji, valja utvrditi da se protiv takvih akata ne može podnijeti tužba zbog propusta na temelju članka 265. trećeg stavka UFEU-a. Naime, cilj tužbe zbog propusta jest sankcionirati nedonošenje pravno obvezujućeg akta. Međutim, Ombudsman ne poduzima obvezujuće mjere u odnosu na podnositelja pritužbe kao ni, uostalom, u odnosu na dotičnu instituciju, tijelo, ured ili agenciju.
(
1
)	Uredba Europskog parlamenta (EU, Euratom) 2021/1163 od 24. lipnja 2021. o utvrđivanju propisa i općih uvjeta kojima se uređuje obnašanje dužnosti Europskog ombudsmana (Statut Europskog ombudsmana) i o stavljanju izvan snage Odluke 94/262/EZUČ, EZ, Euratom (SL 2021., L 253, str. 1.)
(
2
)	Članak 228. stavak 1. prvi i drugi podstavak UFEU-a
(
3
)	Članak 2. stavak 4. Statuta Europskog ombudsmana
(
4
)	Članak 2. stavak 5. navedenog statuta
(
5
)	Članak 2. stavak 7. i članak 3. stavak 1. navedenog statuta
(
6
)	Članak 2. stavak 10. navedenog statuta
(
7
)	Članak 4. stavak 1. navedenog statuta
(
8
)	Članak 4. stavak 2. navedenog statuta
(
9
)	Članak 4. stavak 3. navedenog statuta